b'\n_START_ARTICLE_\nEuroopan nuorten parlamentti (EYP Finland)\n_START_SECTION_\nHallinto\n_START_PARAGRAPH_\nEYP Finland on osa kansainv\xc3\xa4list\xc3\xa4 European Youth Parliament -verkostoa, joka toimii 40:ssa maassa. EYP Finland on kansainv\xc3\xa4lisen EYP:n kansallinen komitea Suomessa. J\xc3\xa4rjest\xc3\xb6n toiminnan j\xc3\xa4rjest\xc3\xa4misest\xc3\xa4 vastaavat sen j\xc3\xa4senet. Yleishy\xc3\xb6dyllisen\xc3\xa4 yhdistyksen\xc3\xa4 EYP Finlandin toiminta on vapaaehtoisuuteen perustuvaa ja voittoa tavoittelematonta._NEWLINE_EYP Finlandia johtaa sen syyskokouksen valitsema hallitus. Se hallinnoi j\xc3\xa4rjest\xc3\xb6n valtakunnallista toimintaa, pit\xc3\xa4\xc3\xa4 yhteytt\xc3\xa4 sen yhteisty\xc3\xb6kumppaneihin ja kehitt\xc3\xa4\xc3\xa4 j\xc3\xa4rjest\xc3\xb6n toimintaa strategisesti. Vuonna 2019 yhdistyksen puheenjohtajana toimii Matti L\xc3\xb6tj\xc3\xb6nen. Hallituksen j\xc3\xa4senin\xc3\xa4 ovat Amir Abdelamir, Venla Ala-R\xc3\xa4mi, Ida Eerola, Henri Haapanala, Ville Jaara ja Yannika R\xc3\xb6nnqvist. Yhdistyksen p\xc3\xa4\xc3\xa4sihteerin\xc3\xa4 toimii Julia Kahelin. EYP Finlandin toimisto sijaitsee Allianssi-talossa, Pasilassa, Helsingiss\xc3\xa4._NEWLINE_EYP Finlandilla on viisi paikallisj\xc3\xa4rjest\xc3\xb6\xc3\xa4. Paikallisj\xc3\xa4rjest\xc3\xb6t koordinoivat EYP Finlandin toimintaa alueillaan sek\xc3\xa4 j\xc3\xa4rjest\xc3\xa4v\xc3\xa4t koulutustapahtumia ja virkistystoimintaa j\xc3\xa4senilleen. Ne vastaavat my\xc3\xb6s kontakteista oman alueensa kouluihin tiedottamalla n\xc3\xa4ille EYP Finlandin tapahtumista ja toimimalla Eurooppalainen kansalaisuutesi -hankkeen koulukiertueessa. Paikallisj\xc3\xa4rjest\xc3\xb6t toimivat EYP Finlandin hallituksen asettamien tavoitteiden ja periaatteiden mukaan. EYP Finlandin paikallisj\xc3\xa4rjest\xc3\xb6t ovat EYP Helsinki, EYP Tampere, EYP Turku, EYP It\xc3\xa4-Suomi ja EYP Pohjois-Suomi.\n_START_SECTION_\nToiminta\n_START_PARAGRAPH_\nEYP Finland perustettiin nykyisess\xc3\xa4 muodossaan rekister\xc3\xb6ityn\xc3\xa4 yhdistyksen\xc3\xa4 vuonna 2001, joskin EYP-toimintaa on Suomessa ollut jo 1990-luvulta l\xc3\xa4htien. EYP Finland j\xc3\xa4rjest\xc3\xa4\xc3\xa4 vuosittain erilaisia j\xc3\xa4sen-, tiedotus- ja koulutustapahtumia, tukee Eurooppa-opetusta kouluissa, harjoittaa julkaisutoimintaa, koordinoi erilaisia hankkeita ja toimii yhteisty\xc3\xb6ss\xc3\xa4 kansainv\xc3\xa4listen ja kansallisten yhteisty\xc3\xb6kumppaneidensa kanssa. EYP Finlandin p\xc3\xa4\xc3\xa4toimintaa ovat sen vuosittain j\xc3\xa4rjest\xc3\xa4m\xc3\xa4t alueelliset ja kansalliset istunnot, joista EYP Finland valitsee ja kouluttaa Suomen edustajat EYP:n kansainv\xc3\xa4lisiin istuntoihin sek\xc3\xa4 alueellisiin ja kansallisiin istuntoihin ulkomailla. _NEWLINE_EYP Finlandin t\xc3\xa4rkein kohderyhm\xc3\xa4 ovat 16\xe2\x80\x9322-vuotiaat, jotka ovat kiinnostuneita esimerkiksi yhdest\xc3\xa4 tai useasta seuraavista asioista: yhteiskunnallisista asioista, kansainv\xc3\xa4lisyydest\xc3\xa4, eri kulttuureista, matkustamisesta, vaikuttamisesta, uusien ihmisten tapaamisesta, julkisesta esiintymisest\xc3\xa4 tai siin\xc3\xa4 kehittymisess\xc3\xa4, v\xc3\xa4ittelyst\xc3\xa4, kielist\xc3\xa4 tai kielitaitojen parantamisesta sek\xc3\xa4 j\xc3\xa4rjest\xc3\xb6toiminnasta.'